Rusmir Hrvić

**Rusmir Hrvić** je bosanskohercegovački privrednik i trenutni predsjednik Uprave bosanskohercegovačkog prehrambenog giganta "AS Group".

## Biografija 
Rusmir Hrvić rođen je 1. 10. 1973. godine u Tešnju. Srednju školu završio je u Doboju, a diplomirao je na Ekonomskom fakultetu u Sarajevu. Svoja prva radna iskustva stiče u samostalnoj trgovinskoj radnji AS prije 1992. godine. U kompaniji AS Jelah radio je od 1995. godine, a nakon diplomiranja imenovan je za zamjenika direktora preduzeća "AS".

## Karijera 
Hrvić je 2007. godine, kao odgovorno lice ispred kompanije AS Group, učestvovao u akviziciji firme Kent Elit, turske tvornice keksa, čime je prvi put jedna bosanskohercegovačka kompanija akvizirala stranu firmu i brend. Naredne godine radio na poslovima restruktuiranja akviziranog preduzeća Napredak d.d, tekstilne industrije iz Tešnja.

Početkom decembra 2010. godine akvizira Vispak, čime AS Group postaje većinski vlasnik dionica bosanskohercegovačke prehrambene industrije Vispak iz Visokog. Hrvić upravlja procesom konsolidacije ovog preduzeća i njegovog razvoja, dostigavši za kratko vrijeme prijeratni nivo proizvodnje. Slijede, podizanje razine kvaliteta postojećih proizvoda Vispaka, inovacije, kao i pokretanje novih brandova i proširenje asortimana proizvodnih programa što je dovelo do uduplavanja godišnjeg prihoda od momenta akvizicije i povrata investicije u period od tri godine.

Hrvić 2012. godine učestvuje u pokretanju nove kompanije Fortitudo d.o.o. u Travniku, koja nastaje tradiciji tekstilnih industrija Borac iz Travnika i Napredak iz Tešnja. Fortitudo je za godinu dana zaposlio 650 radnika. Danas Fortitudo zapošljava preko 800 radnika koji šiju odijela i mantile za modne brandove na svijetu. Iste godine, Vispak d.d. kupuje Gomex d.o.o tvornicu čokolade i čokoladnih jaja iz Laktaša, čija je tehnološka linija dodana Vispakovim postrojenjima. Početkom 2013. godine, Hrvić finalizira dvogodišnje pregovore, kada AS Group akvizira kompaniju i brand Oaza d.o.o.

U februaru 2014. godine, AS Group je kupovinom grupacije Klas d.d. Sarajevo, koju je predvodio Hrvić, realizirala svoju do tada najveću akviziciju. Osim Klasa, grupaciju su činile kompanije Sprind d.d. Sarajevo i Mlin i pekara Ljubače. Akvizicijom Klasa nastao je poslovni sistem i stekli su se uslovi za pokretanje i razvoj prehrambene industrije u cijeloj Bosni i Hercegovini. Akvizicija Klasa je ujedno i jedan od strateških koraka AS Group u ostvarenju cilja ulaska među pet najvećih prehrambenih industrija u regiji. Krajem 2016. godine, AS Group je zapošljavala oko 3500 uposlenika.

Od 1. januara 2017. godine Hrvić je imenovan na poziciju direktora novosnovanog AS Holdinga d.o.o, kompanije koja upravlja AS Group.

U 2017. godini, bio je jedan od aktera u kupovini većeg dijela imovine bosanskohercegovačkog Agrokomerca iz Velike Kladuše, te u restruktuiranju grupacije i formiranju "AS Holdinga", kao društva za upravljanje privrednim društvima, čime je uspostavljeno korporativno upravljanje Grupacijom.

Iste godine akvizirana je kompanija Svjetlostkomerc Sarajevo, bosanskohercegovački maloprodajni lanac specijaliziran za prodaju knjiga, udžbenika, školskog pribora, darovne galanterije i kancelarijskog materijala.

2018. godine rukovodi akvizicijom kontrolnog paketa dionica kompanije Solana d.d Tuzla

## Nagrade i priznanja 
Poslovni portal Indikator.ba proglasio je akviziciju sarajevskog Klasa od strane AS GROUP za najbolji poslovni potez u 2014. godini. Zbog ukupnih poslovnih postignuća, BH magazin Dani proglašavaju ga za ličnost godine u 2013. Izborom portala Posao.ba, Klas d.d. Sarajevo je odabran za jednog od najpoželjnijih poslodavaca u proizvodno-prehrambenom sektoru BiH u 2015. godini. Rusmir Hrvić je otvorio sajam ZEPS 2015, kao prvi poduzetnik u 22-godišnjoj historiji najvećeg sajma privrede u BiH. Prvi je aktuelni potpredsjednik Udruženja poslodavaca Federacije Bosne i Hercegovine, a član je Savjeta za nauku Kantona Sarajevo. Priznanje "Sarajevo Business Bridge Awards" koje dodjeljuje Sarajevo Business Forum kompanijama i pojedincima, koji su svojim radom, inovativnim idejama i zapošljavanjem mladih, doprinijeli razvoju poduzetništva i investicijske klime u regiji, Rusmiru Hrviću uručeno je 2016. godine. Poslovni portal Biznis.ba dodijelio mu je priznanje “Biznismen godine 2017”. Rusmir Hrvić dobitnik je nagrade “Večernjakov pečat” kao Privrednik 2018. godine u izboru čitatelja Večernjeg lista.

## Reference 
Kategorija:Rođeni 1973.
Kategorija:Biografije, Tešanj
Kategorija:Bosanskohercegovački privrednici